Biroul Permanent al Parlamentului Republicii Moldova

În conformitate cu articolul 73 din Constituţia Republicii Moldova şi cu articolul 47 din Regulamentul Parlamentului Republicii Moldova, se înaintează cu titlu de iniţiativă legislativă proiectul Legii privind modificarea şi completarea unor acte legislative. 

Anexă:

1. Proiectul de lege

2. Nota informativă

Deputaţii în Parlament:

Proiect

PARLAMENTUL REPUBLICII MOLDOVA

LEGE

privind modificarea şi completarea unor acte legislative

Parlamentul adoptă prezenta lege organică.

Articolul I. - Legea privind sistemul public de asigurări sociale nr. 489 -XIV din 08.07.1999 (Monitorul Oficial al Republicii Moldova nr. 1 - 4/2 din 06.01.2000) cu modificările şi completările ulterioare, se completează după cum urmează:

Articolul 37: 

· lit. b) de completat în final cu sintagma: „sau pînă la vîrsta de 6 ani, în cazul lipsei accesului la îngrijire şi educaţie a copilului într-o instituţie preşcolară”;
· de completat cu litera nouă d) cu următorul conţinut: „a îngrijit un copil invalid, o persoană cu gradul I de invaliditate sau o persoană care a depăşit vîrsta de 75 de ani”;
· de completat cu alineatele noi (2) şi (3) cu următorul conţinut: 

„(2) Modalitatea de includere în stagiul de cotizare a perioadelor necontributive asimilate stagiului de cotizare, precum şi de confirmare a acestuia, se stabileşte de către Guvern.”

„(3) Cheltuielile aferente includerii în stagiul de cotizare a perioadelor specificate în alin. (1) lit. a) – d) se acoperă din sursele bugetului de stat”.
Articolul II. – Legea privind pensiile de asigurări sociale de stat nr. 156 –XIV din 14.10.1998 (Monitorul Oficial al Republicii Moldova nr. 42-44/247 din 12.03.2004, Monitorul Oficial al Republicii Moldova nr. 111-113/683 din 17.12.1998), cu modificările şi completările ulterioare, se modifică şi se completează după cum urmează:
1. Articolul 5:

· alineatul (2), lit. b) de completat în final cu sintagma: „sau pînă la vîrsta de 6 ani, în cazul lipsei accesului la îngrijire şi educaţie a copilului într-o instituţie preşcolară”;

· alineatul (2) de completat cu litera nouă d) cu următorul conţinut: „a îngrijit de un copil invalid, de o persoană cu gradul I de invaliditate sau de o persoană care a depăşit vîrsta de 75 de ani”;

· de completat cu alineatele noi (3) şi (4) cu următorul conţinut: 
„(3) Modalitatea de includere în stagiul de cotizare a perioadelor necontributive asimilate stagiului de cotizare, precum şi de confirmare a acestuia, se stabileşte de către Guvern.”

„(4) Cheltuielile aferente includerii în stagiul de cotizare a perioadelor specificate în alin. (2) lit. a) – d) se acoperă din sursele bugetului de stat.”

2. La articolul 26, alineatul (1) cuvintele „aflată în plată” se substituie cu cuvintele „pentru limită de vîrstă, sau de invaliditate de gradul I”.
PREŞEDINTELE PARLAMENTULUI

NOTA INFORMATIVĂ
la proiectul de Lege privind modificarea şi completarea unor acte legislative

În urma unor studii în domeniul asigurărilor sociale de stat din Republica Moldova, precum şi a numeroaselor adresări ale cetăţenilor, s-a constatat că anumite categorii de persoane sunt discriminate în partea respectării dreptului la muncă, la protecţie socială. Astfel, persoanele nu sunt angajate în cîmpul muncii din motive care nu depind de ei şi anume: educă un copil pînă la 6 ani care nu frecventează instituţia preşcolară din cauza lipsei acesteea în localitate sau din lipsa locurilor la grădiniţa respectivă; are grijă de un copil cu disabilităţi, de o persoană încadrată în gradul  I de invaliditate, dependentă de îngrijire, sau de o persoană, care depăşeşte vîrsta de 75 de ani şi nu se poate îngriji singură. Aceste categorii de persoane  sunt lipsite de posibilitatea de a se încadra în cîmpul muncii, a-şi forma stagiul necesar de cotizare în scopul stabilirii pensiei pentru limita de vîrstă, respectiv familiile devin vulnerabile, lipsite de o protecţie reală a statului.
Prin acest proiect de lege se propune a fi efectuate modificări şi completări la Legea privind sistemul public de asigurări sociale nr. 489 -XIV din 08.07.1999 şi Legea privind pensiile de asigurări sociale de stat nr. 156 –XIV din 14.10.1998 care presupun includerea perioadei necontributive a persoanelor nominalizate în stagiul de muncă pentru pensionare, precum şi acoperirea cheltuielilor financiare din contul surselor bugetului de stat. 

Modalitatea de includere în stagiul de cotizare a perioadelor necontributive asimilate stagiului de cotizare, precum şi de confirmare a acestuia, se propune a fi stabilită de către Guvern.

Modificarea care se referă la art. 26 alin. (1) al Legii privind pensiile de asigurări sociale de stat nr. 156 –XIV din 14.10.1998 vine se concretizeze condiţiile de acordare a pensiei de urmaş pentru evitarea dublei interpretări a normei legale respective.
Deputaţii în Parlament:

